На основу члана 32. Закона о локалној самоуправи („Службени гласник РС“, број 129/07, 83/14-др.закон и 101/16-др.закон) члана 41., 106., 107. и 138. Статута Општине Владичин Хан („Службени гласник Пчињског округа“, број 21/08 и 8/09 и „Службени гласник града Врања“ број 11/13, 5/17 и 14/17) и члана 5. Одлуке о спровођењу јавне расправе („Службени гласник Града Врања“, број 32/17), Скупштина општине Владичин Хан, на седници одржаној дана 05.04.2018. године, донела је

**ПРАВИЛНИК О ОДРЖАВАЊУ ЈАВНИХ РАСПРАВА**

**Члан 1.**

Овом Правилником прописују се правила о одржавању јавне расправе, односно уређује се начин спровођења јавне расправе и начин обавештавања јавности о одржавању јавне расправе.

**Члан 2.**

Јавна расправа подразумева отворени састанак представника надлежних органа Општине, односно јавних служби са заинтересованим грађанима и представницима удружења грађана и средстава јавног обавештавања.

Пре одржавања јавне расправе, уз обавештење о дану и времену одржавања јавне расправе, акти за које се спроводи јавна расправа објављују се на званичној Wеb презентацији општине Владичин Хан, ради упознавања јавности.

**Члан 3.**

Акти, односно области за које се спроводи јавна расправа дефинисани су посебном одлуком Скупштине општине.

О актима из става 1. овог члана мора се спровести најмање једна јавна расправа.

Јавна расправа се може истовремено спроводити за више аката.

**Члан 4.**

Јавну расправу организује председник Скупштине општине у сарадњи са начелником Општинске управе, на иницијативу органа и тела општине, као и на сопствену иницијативу.

**Члан 5.**

Уз иницијативу коју достављају председнику Скупштине општине за организовање јавне расправе о актима за које се спроводи јавна расправа, обавезно достављају:

* нацрт акта, а само изузетно предлог акта, који се упућује на јавну расправу,
* предлог учесника јавне расправе, са назначењем учесника којима се акт који је предмет јавне расправе доставља,
* назначење лица, које ће образлагати у поступку јавне расправе нацрт акта, односно предлог акта, ако се јавна расправа спроводи у смислу члана 2. став 1. ове Одлуке, и
* назначење времена у коме се јавна расправа мора одржати.

**Члан 6.**

На основу иницијативе из члана 5. ове Одлуке, председник Скупштине општине сазива јавну расправу у складу са чланом 2. ове Одлуке, у року од пет дана од дана пријема иницијативе за организовање јавне расправе.

Од дана сазивања јавне расправе до дана одржавања јавне расправе, не може проћи мање од пет дана.

**Члан 7.**

Акт председника Скупштине општине којим се сазива јавна расправа садржи:

* датум, време трајања и место одржавања јавне расправе,
* форма у којој ће се јавна расправа организовати,
* назначење акта о коме се спроводи јавна расправа,
* назначење учесника који су позвани да учествују у јавној расправи,
* назначење лица које ће образлагати у поступку јавне расправе нацрт акта односно предлог акта, ако се јавна расправа спроводи у смислу члана 2. став 1. ове Одлуке,
* назначење да је акт који је предмет јавне расправе стављен на увид**.**

Председник Скупштине општине позива одговарајуће представнике органа Општине и јавних служби чији је оснивач Општина да учествују у јавној расправи.

**Члан 8.**

О сазивању јавне расправе грађани се могу обавестити путем средстава јавног информисања и истицањем обавештења о сазваној јавној расправи на огласној табли у згради општине, на огласним таблама у месним канцеларијама, а у насељеним местима где не постоје месне канцеларије, на огласним таблама месних заједница, домова културе или на други погодан начин, тако да се свим грађанима општине омогући учешће у јавним расправама.

Председник Скупштине општине у сарадњи са начелником Општинске управе уређује начин обавештавања јавности о одржавању јавне расправе.

Обавештење о сазивању јавне расправе потписује председник Скупштине општине и оно садржи елементе које садржи акт председника Скупштине општине којим се сазива јавна расправа.

**Члан 9.**

Акт о коме се спроводи јавна расправа, доставља се лицима које је назначио подносилац иницијативе, а акт се ставља и на увид јавности.

**Члан 10.**

Јавна расправа не може да траје дуже од петнаест дана, осим ако законом није прописано другачије.

Под трајањем јавне расправе подразумева се време од доношења акта о сазивању јавне расправе до завршетка отвореног састанка представника надлежних органа Општине, односно јавних служби са заинтересованим грађанима и представницима удружења грађана и средстава јавног обавештавања.

**Члан 11.**

Учесници у јавној расправи у писаној форми могу дати своје примедбе предлоге, и сугестије на нацрт, односно предлог акта који је предмет јавне расправе.

**Члан 12.**

О одржаној јавној расправи води се записник.

У записник се обавезно уноси:

* датум и место одржавања јавне расправе,
* назив акта о коме се спроводи јавна расправа,
* назначење учесника јавне расправе,
* назначење учесника који у јавној расправи образлажу нацрт акта односно предлог акта, ако се јавна расправа спроводи у смислу члана 2. став 1. ове Одлуке,
* примедбе, предлоге и сугестије учесника јавне расправе,
* назначење који се представници органа општине, јавне службе и предузећа, нису одазвали позиву да учествују у јавној расправи.

Записник из става 1. овог члана потписују лице које води јавну расправу и лице које је водило Записник.

**Члан 13.**

Записник са одржане јавне расправе, најкасније у року од три дана од дана одржавања јавне расправе доставља се органу, односно телу који је доставио нацрт, односно предлог акта, ради изјашњавања по примедбама и предлозима које су дате у јавној расправи и Општинском већу.

**Члан 14.**

Председник Скупштине општине у сарадњи са начелником Општинске управе уређује начин на који ће се обезбедити увид јавности у садржај бележака о одржаним јавним расправама.

Извештај о јавној расправи који се објављује мора да садржи и све предлоге који су добијени у току јавне расправе и информације о поступању по предлозима уз обавезно образложење за предлоге који су делимично или у потпуности одбијени.

**Члан 15.**

Председник Скупштине општине у сарадњи са начелником Општинске управе организује јавну расправу, у смислу члана 2. став 1. ове Одлуке, по правилу у седишту општине, а само изузетно на предлог органа и тела општине, јавна расправа се може организовати и ван седишта општине.

**Члан 16.**

Председник Скупштине у сарадњи са начелником Општинске управе обавештава Скупштину општине о спровођењу јавне расправе.

**Члан 17.**

Одредбе ове Одлуке примењују се и у случају када председник Скупштине организује јавну расправу по сопственој иницијативи.

**Члан 18.**

У случају да је за спровођење јавне расправе законом предвиђен другачији поступак од поступка предвиђеног овим Правилником, јавна расправа спроводиће се по одредбама закона.

**Члан 19.**

Правилник ступа на снагу осмог дана од дана објављивања у "Службеном гласнику Града Врања” .

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-36/7/18-I**

**ПРЕДСЕДНИЦА,**

**Данијела Поповић**